शहर में छह गोशालाएं, 1000 गायें, जो कभी बाहर नहीं आती
पुराने शहर की माधव गोशाला की गायें कभी सड़क पर नहीं आतीं। उन्हें दिन में दो समय गोशाला के भीतर ही बने मैदान में छोड़ा जाता है। वहां दो घंटे टहलने के बाद वे अपने बाड़े में पहुंच जाती हैं। दूध देने के समय उन्हें ऑडियो सिस्टम पर भजन सुनाए जाते हैं। उनकी यह दिनचर्या तय है। शहर में ऐसी ही पांच अन्य गोशालाएं भी है, जिनकी गाय शहर के लोगों के लिए कभी परेशानी नहीं बनी।
इन गोशालाओं से उन पशु पालकों को सीख लेनी चाहिए जो शहर की सड़कों पर मवेशी छोड़कर लोगों के लिए मुसिबत खड़ी कर रहे हैं। तेलीवाड़ा क्षेत्र में सवा सौ साल (1890 से) पुरानी इस गोशाला का संचालन ट्रस्ट करता है। भास्कर ने रविवार को इस गोशाला का अवलोकन किया तो यह जानकर हैरानी हुई गोशाला से गायें कभी सड़क पर नहीं जातीं। उनकी सभी व्यवस्थाएं परिसर में ही की है। ट्रस्ट की जमीन पर दो हिस्सों में बाड़े बने हुए हैं। हरेक में 50 गायें बांधने की व्यवस्था है। गायों को कतार से बांधा जाता है। गोशाला के कर्मचारी रमेश के अनुसार सुबह 8 बजे दूध निकालने के बाद उन्हें मैदान में छोड़ देते हैं। इसके बाद सफाई की जाती है। सुबह 11 बजे उन्हें फिर बाड़े में लाते हैं। दोपहर 2 बजे उन्हें फिर मैदान में छोड़ते हैं। शाम 4 बजे बाद फिर बाड़े में पहुंचा दिया जाता है। गायें यहां रहने की इतनी अभ्यस्त हैं कि दरवाजा खुला हो तो भी बाहर नहीं निकलती।
शहर में ये बड़ी गोशालाएं जिनसे परेशानी नहीं
अंकपात स्थित सीतलामाता गोशाला
भैरवगढ़ जेल की गोशाला
महाकाल की चिंतामन स्थित गोशाला
मुल्लापुरा स्थित रामराज्य गोशाला
तिलकेश्वर मंदिर स्थित गोशाला
पशु हमारी जिम्मेदारी
गोशाला की गायों के लिए परिसर में ही व्यवस्था की गई है। यहां रहते वे इतनी अभ्यस्त हो गई हैं कि बाहर नहीं जातीं। इनकी देखभाल के लिए कर्मचारी तैनात किए गए हैंं। भरत राणा, प्रबंधक, माधव गोशाला
हमारी गोशाला में पांच सौ गायें हैं। उन्हें परिसर में ही रखने की व्यवस्था की गई है। सफाई और अन्य व्यवस्थाओं का पूरा ध्यान रखा जाता है। पशुपालकों को भी मवेशियों के लिए उचित व्यवस्था करना चाहिए। महंत बलरामदास, सीताराम गोशाला, अंकपात
संगीत की भी रसिक
गायों को दुहते वक्त बाड़े में ऑडियो सिस्टम पर भजन सुनाए जाते हैं। गोशाला की गायों से रोज 100 लीटर दूध मिलता है। दूध खरीदने के लिए नागरिक गोशाला आते हैं। गोबर का उपयोग खेतों में खाद के लिए किया जाता है। गोमूत्र जरूरतमंद ले जाते हैं। गोशाला को सरकार से अनुदान भी मिलता है। गायों को चारा डालने के लिए नागरिक सुबह गोशाला आते हैं।
पुराने शहर में स्थित माधव गोशाला में बंधी गायें।
hin_Deva hin_Deva hin_Deva hin_Deva mai_Deva mai_Deva bho_Deva bho_Deva mai_Deva hin_Deva hin_Deva hin_Deva hin_Deva hin_Deva hin_Deva